Vedenie ministerstva vnútra podpísalo kolektívne zmluvy s odbormi na rok 202322. 12. 2022
Minister vnútra SR Roman Mikulec a generálny tajomník služobného úradu ministerstva vnútra Peter Kolenčík vo štvrtok 22. decembra 2022 podpísali so zástupcami odborových zväzov kolektívne zmluvy na rok 2023.
Šéf rezortu podpísal kolektívne zmluvy pre príslušníkov a zamestnancov vo verejnom záujme, generálny tajomník podpísal za služobný úrad kolektívnu zmluvu pre štátnych zamestnancov.
"V kolektívnych zmluvách sú nastavené benefity pre príslušníkov a zamestnancov, napr. valorizácia platov o 7 % od 1. januára 2023 a o ďalších 10 % od 1. septembra 2023, tiež odmeny za odpracované roky tzv. "vernostné" príslušníkom Policajného zboru, príslušníkom Horskej záchrannej služby, zamestnancom v štátnej službe a zamestnancom vo verejnom záujme. Zahrnuté je aj zvýšenie dovolenky o jeden týždeň nad rozsah ustanovený v Zákonníku práce a ďalšie," povedal minister Roman Mikulec.
Podpísané boli:
- kolektívna zmluva vyššieho stupňa pre príslušníkov Policajného zboru,
- kolektívna zmluva vyššieho stupňa pre príslušníkov Hasičského a záchranného zboru,
- kolektívna zmluva vyššieho stupňa pre príslušníkov Horskej záchrannej služby,
- kolektívna zmluva pre zamestnancov v štátnej službe,
- kolektívna zmluva pre zamestnancov odmeňovaných podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme.